Document ID: 32001R1248

Ir-Regolament tal-Kummissjoni (KE) Nru 1248/2001
tat-22 ta’ Ġunju 2001
li jemenda l-Annessi III, X u XI tar-Regolament (KE) Nru 999/2001 tal-Parlament Ewropew u tal-Kunsill dwar sorveljanza epidemjoloġika u ttestjar ta’ l-enċifalopatiji sponġiformi trasmissibbli.
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 li jistabbilixxi regoli ġenerali għall-prevenzjoni, kontroll u l-qerda ta’ xi enċifalopatiji sponġiformi trasmissibbli [1], u partikolarment l-Artikoli 20(2) u 23 tiegħu,
Billi:
(1) Regoli dettaljati għal monitoraġġ ta' enċifalopatiji sponġiformi trasmissibbli (EST) f'annimali bovini, ovini u kaprini huma stabbiliti fl-Anness III tar-Regolament (KE) Nru No 999/2001. Dawn ir-regoli jinkludu testjar sistematiku ta’ annimali bovini ta’ aktar minn 30 xahar li jidħlu fil-katina ta’ l-ikel u testjar bl-addoċċ ta’ annimali bovini ta’ aktar minn 30 xahar li ma jidħlux fil-katina ta’ l-ikel. Barra min hekk, l-annimali bovini kollha soġġetti għall-qatla wara xi diżgrazzja jew misjuba morda meta nqatlu biex jinqerdu taħt l-iskema ta’ aktar minn tliet xhur (SATX) għandhom jiġu ttestjati. Annimali ovini u kaprini b'sinjali kliniċi kompatibbli ma’ l-EST għandhom ikunu soġġetti għal sorveljanza attiva.
(2) Minħabba l-iskoperta ta’ l-enċifalopatija sponġiformi bovina (BSE) f'żewġ annimali fl-età ta’ 28 xahar fit-testjar ta' rutina ta’ annimali maqtula wara xi diżgrazzja u biex tinħoloq sistema ta’ twissija kmieni ta’ l-okkorrenza ta’ xi tendenzi mhux favorevoli fl-inċidenza ta' l-BSE f'annimali iżgħar, il-limitu ta’ l-età għandu jitnaqqas għal 24 xahar f’annimali li jappartjenu għal xi popolazzjonijiet fir-riskju.
(3) Fis-sorveljanza mwettqa waqt l-ewwel trimestru ta’ l-2001, każi pożittivi tal-BSE ġew skoperti fl-Istati Membri kollha ħlief fil-Greċja, fil-Lussemburgu, fl-Awstrija, fil-Finlandja u fl-Isvezja. In-numru ta’ annimali bovini li jappartjenu għal xi gruppi fir-riskju ttestjati fl-Istati Membri ta' hawn fuq kienu: 248 fil-Greċja, 763 fil-Lussemburgu, 3295 fl-Awstrija, 4527 fil-Finlandja u 8254 fl-Isvezja.
(4) Fl-opinjoni tagħha tas-6 ta’ Lulju 2000 dwar ir-riskju ġeografiku tal-BSE (RĠB), il-Kumitat ta' Tmexxija Xjentifika (KTX) ikkonkluda li l-livell ta’ RĠB tal-Lussemburgu kien ta’ III (BSE kkonfermata fuq livell baxx), u l-livell ta’ RĠB ta’ l-Awstrija, il-Finlandja u l-Isvezja kien ta’ II (BSE aktarx le, iżda mhix eskluża). Il-Greċja ma bagħtitx dokument għal stima, waqt li rriferiet għal inċertezzi legali u tekniċi.
(5) Fid-dawl tal-monitoraġġ li saret fl-Awstrija, fil-Finlandja u fl-Isvezja u f'xi wħud mill-istimi tal-KTX, il-preżenza ta’ BSE f'dawk l-Istati Membri x’aktarx ma jkunx hemm, iżda mhijiex eskluża. Jekk tkun preżenti, l-BSE x’aktarx tiġi skoperta b’eżami ta’ annimali bovini li mietu fl-irziezet, li ġew soġġetti għall-qatla wara xi diżgrazzja jew instabu mejtin waqt qatla normali. Dawk l-Istati Membri għalhekk għandhom jitħallew li jnaqqsu t-testjar fl-annimali bovini li nqatlu meta kienu b’saħħithom.
(6) Sabiex ikun hemm informazzjoni addizzjonali dwar l-okkorrenza ta’ BSE fir-Renju Unit, it-testjar fis-SATX għandu jinfirex biex jinkludi l-annimali kollha mwielda sa sena wara l-inforzar effettiv tal-projbizzjoni dwar l-għalf. Annimali bovini oħra maqtula taħt is-SATX għandhom jiġu ttestjati bl-addoċċ.
(7) L-Istati Membri għandhom jitħallew li jittestjaw annimali bovini oħra fuq bażi volontarja, partikolarment fejn dawk l-annimali jitqiesu li jippreżentaw riskju ogħla, sakemm dan isir mingħajr disturb tal-kummerċ.
(8) Huwa meħtieġ li jiġu ċċarati l-miżuri li jsiru wara t-testjar ta’ l-annimali bovini u li jiġu introdotti miżuri li jżommu karkassi potenzjalment ikkontaminati minn karkassi li ġew ittestjati pożittivi għall-EST, milli jidħlu fil-katina ta’ l-ikel.
(9) Testjar mgħaġġel post-mortem għandu jiġi introdott fuq bażi bl-addoċċ biex tittejjeb l-iskoperta ta’ coenurus ċerebralis f'annimali ovini u kaprini. Biex tinkiseb stampa aktar kompleta tas-sitwazzjoni, huwa meħtieġ li jsir kampjunar bl-addoċċ f'żewġ popolazzjonijiet immirati differenti: Annimali mejta fir-razzett u annimali maqtula.
(10) Fi Stati Membri b’merħliet nazzjonali żgħar ta’ nagħaġ u mogħoż huwa diffiċli li jsir kampjunar statistikament sinifikanti fiż-żewġ gruppi mmirati. Dawk l-Istati Membri għandhom għalhekk jitħallew li jużaw daqs ta’ kampjun iżgħar iżda mmirat lejn annimali fejn hemm l-ogħla probabbiltà li jinsabu każi pożittivi.
(11) Minħabba r-rwol ta’ reżistenza ġenetika fl-iżvilupp tal-coenurus ċerebralis klinika u l-possibbiltà li jintużaw programmi għat-trobbija fil-prevenzjoni, kontroll u l-qerda tal-coenurus ċerebralis, il-ġenotip tal-każi kollha ta’ coenurus ċerebralis għandu jiġi determinat u l-każi li jinstabu f'ġenotipi reżistenti jingħataw għal kategorizzazzjoni skond ir-razza.
(12) Il-lista ta’ laboratorji nazzjonali ta’ referenza għandha tiġi aġġornata.
(13) Wara l-introduzzjoni ta’ provi mgħaġġla fi programmi ta' monitoraġġ ta’ sorveljanza fuq annimali ovini u kaprini huwa meħtieġ li jiġu stabbiliti metodi djanjostiċi u protokolli xierqa. Barra minn hekk, il-metodi djanjostiċi u l-protokolli stabbiliti għall-annimali bovini għandhom jiġu aġġornati.
(14) Skond l-Artikolu 22 tar-Regolament (KE) Nru 999/2001, stħarriġ statistiku konklussiv għandu jintuża biex jiġu kkonfermati jew imħassra l-konklużjonijiet ta’ l-analiżi tar-riskju mwettqa bħala l-ewwel pass fl-istabbiliment ta’ l-istatus ta’ BSE ta’ pajjiż jew reġjun. Il-kriterji minimi għall-istħarriġ statistiku huma stabbiliti fil-Parti B ta’ l-Anness XI. Minħabba r-riskju aktar baxx ta' BSE fl-Awstrija, fil-Finlandja u fl-Isvezja, kif stmat mill-KTX, u r-riżorsi sproporzjonati involuti, għandha tingħata deroga għal dawk l-Istati Membri biex jiġu esklużi mill-istħarriġ annimali mejta fir-razzett f'postijiet imbegħda b’densità baxxa ta’ annimali.
(15) Fl-interess taċ-ċarezza d-Deċiżjonijiet tal-Kummissjoni 98/272/KE [2] fuq coenurus ċerebralis għall-enċifalopatiji sponġiformi trasmissibbli, kif l-aħħar emendata bid-Deċiżjoni Nru 2001/8/KE [3], u 2000/764/KE [4] dwar l-ittestjar ta’ annimali bovini għall-preżenza ta’ l-enċifalopatija sponġiformi bovina, kif emendata bid-Deċiżjoni Nru 2001/8/KE, għandhom jitħassru.
(16) Il-miżuri li jiddisponi għalihom dan ir-Regolament huma skond l-opinjoni tal-Kumitat Veterinarju Permanenti,
ADOTTAT DAN IR-REGOLAMENT:
Artikolu 1
Ir-Regolament (KE) Nru 999/2001 huwa emendat kif ġej:
1. It-test fl-Anness III huwa mibdul bit-test fl-Anness I ta’ dan ir-Regolament.
2. It-test fl-Anness X, Kapitolu A punt 3 huwa mibdul bit-test fl-Anness II ta’ dan ir-Regolament.
3. It-test fl-Anness X, Kapitolu Ċ huwa mibdul bit-test fl-Anness III ta’ dan ir-Regolament.
4. It-test fl-Anness XI, Kapitolu B huwa mibdul bit-test fl-Anness IV ta’ dan ir-Regolament.
Artikolu 2
1. Id-Deċiżjonijiet Nru 98/272/KE u 2000/764/KE huma mħassra.
2. Riferenzi għad-Deċiżjonijiet imħassra għandhom jitqiesu bħala referenzi għar-Regolament (KE) Nru 999/2001. Partikolarment, ir-referenzi għall-Anness IVA tad-Deċiżjoni Nru 98/272/KE għandhom jitqiesu bħala referenzi għall-Anness X, Kapitolu Ċ, punt 4, għar-Regolament (KE) Nru 999/2001.
Artikolu 3
Dan ir-Regolament għandu jidħol fis-seħħ fil-jum wara l-pubblikazzjoni tiegħu fil-Ġurnal Uffiċjali tal-Komunità Ewropea.
Għandu japplika mill-1 ta’ Lulju 2001. Madankollu, id-disposizzjonijiet ta’ l-Anness III, Kapitolu A, sezzjoni II, tar-Regolament (KE) Nru 999/2001, kif stabbilit fl-Anness I ta’ dan ir-Regolament, għandu japplika mill-1 ta’ Jannar 2002.
Id-disposizzjonijiet ta’ l-Anness III tar-Regolament (KE) Nru 999/2001, kif stabbiliti fl-Anness I ta' dan ir-Regolament, għandhom jiġu riveduti fid-dawl tar-riżultati miksuba waqt l-ewwel sitt xhur ta’ monitoraġġ.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, 22 ta’ Ġunju 2001.

Labels: 0
6